《醉蓬莱 苦雨，用叶少蕴上巳韵》
清代·彭孙婧

问天公何故，皎皎清光，将云遮去。风鹤频传，奈魂惊逆旅。

种种愁怀，重重离恨，况连宵风雨。檐滴难休，馀寒犹峭，拥衾无语。

回忆当年，乡关乍别，世态炎凉，人情如絮。今日重来，叹故居何处。

临流怅望，水泛平堤，更烟迷前浦。虚负春光，因循误却，赏梅新句。

作者简介：字娈如，海盐人，羡门阁学姊，锦县陈龙孙室。有《盘城游草》。